Hollywood: Taylor Swift bekoor met nuwe musiek; gewilde sangers halt vir dienspligTaylor Swift.(Foto: Dimitrios Kambouris/Getty Images/AFP) Maroela Media bied jou ’n opsomming van die week se jongste internasionale vermaaknuus. Die immergewilde popsangeres, Taylor Swift, het pas haar 10de album, Midnights, uitgereik. Die 32-jarige sangeres het die album as ’n “versameling van musiek wat in die middel van die nag geskryf is” en ’n “reis deur nagmerries en soet drome” beskryf. Surprise! I think of Midnights as a complete concept album, with those 13 songs forming a full picture of the intensities of that mystifying, mad hour. However! There were other songs we wrote on our journey to find that magic 13.https://t.co/jjqUNkpPke pic.twitter.com/LKI3GmpPRF — Taylor Swift (@taylorswift13) October 21, 2022 Drie uur nadat die eerste weergawe van die album uitgereik is, het Swift aanhangers verras met Midnights (3am edition), ’n weergawe van die album met ’n ekstra sewe liedjies daarop. Kyk na ’n musiekvideo van een van die nuwe liedjies, “Anti-hero”, hier: Die wêreld se grootste popgroep, BTS, moet noodgedwonge ’n blaaskans van hul musiekloopbane neem om aan te meld vir nasionale militêre diensplig. In Suid-Korea, van waar die groep afkomstig is, moet alle mans tussen die ouderdom van 18 en 28 wat fisiek daartoe in staat is, vir nasionale diensplig aanmeld. Die Koreaanse popgroep, BTS. (Foto: Matt Winkelmeyer/Getty Images/AFP) Die sewe lede van die groep is toegelaat om hul diensplig tot die ouderdom van 30 uit te stel. Die groeplede is egter gereed om nou al hul plekke in die Suid-Koreaanse weermag in te neem. Die 29-jarige Jin, die oudste van die groep, was die eerste om destyds aansoek te doen om ’n verlenging voordat hy vir diensplig moet aanmeld. Dié aansoek is intussen teruggetrek. Hy sal volgende maand vir sy diensplig begin voorberei. Die res van die groep, van wie die jongste 25 is, beplan ook om vroeër met hul diensplig te begin. Die groep het in Junie vanjaar aangekondig dat hulle vir eers op hul individuele loopbane gaan fokus. Hoewel hul miljoene aanhangers gehoop het dat dié fase nie lank sou hou nie, dui die militêre aankondiging daarop dat dit jare sal wees voordat die groep weer musiek saam sal maak. “Die lede van BTS sien daarna uit om in 2025 weer as groep op te tree wanneer hul diensplig tot ’n einde gekom het,” het die groep se bestuurder in ’n verklaring gesê. Die sangeres Christina Aguilera het ’n nuwe musiekvideo vir haar 20 jaar oue trefferliedjie, “Beautiful”, gemaak. In dié weergawe word die kollig op die uitwerking van sosiale media op ’n jong meisie se selfbeeld geplaas. Kyk na die nuwe weergawe van “Beautiful” se musiekvideo hier: Die lokprent van die vyfde seisoen van die gewilde reeks oor die Britse koninklikes, The Crown, wat op 9 November vanjaar op Netflix beskikbaar sal wees, is Donderdag 20 Oktober uitgereik. Kyk daarna hier: Bykomende bronne: BBC News, Vulture